Křesćan Bohuchwał Šěrach
Křesćan Bohuchwał Šěrach (němsce Christian Gottlob Schirach; * 25. junija 1709 w Chrjebi, † 9. měrca 1776 w Tiefenfurće) bě serbski ewangelski farar a stronjan pietistow.
Narodźi so jako syn fararja Pětra Šěracha a jeho mandźelskeje Jěwy Doroteje a přirodny bratr Hadama Zachariasa Šěracha w Chrjebi a wopytowaše wot 1727 do 1731 Budyski gymnazij. Wot 1731 do 1733 studowaše w Lipsku ewangelsku teologiju a bě tam z čłonom Serbskeho prědarskeho towarstwa. Po studiju dźěłaše najprjedy hač do lěta 1737 jako dwórski mišter pola knjeza von Gersdorfa w Drježdźanach.
Po nawróće do Łužicy skutkowaše Šěrach wot 1737 do 1742 jako farar w serbskich Nosaćicach, wot 1742 do 1749 w delnjošleskim Holzkirchu (dźensa Kościelnik) pola Lubanja a skónčnje hač do swojeje smjerće w lěće 1776 w Tiefenfurće (dźensa Parowa pola Węglinieca).
Křesćan Bohuchwał Šěrach bě dwójce zmandźeleny. Z prěnjej žonu Johannu Mariju († 1749) měješe šěsć dźěći, mjez druhim Bohuchwała Benedikta Šěracha, kiž sta so pozdźišo z prěnim zastupjerjom zemjanskeho rodu Šěrach. Šěrachowa druha mandźelska běše Johanna Theodora, dźowka fararja Andreasa Rothy w Batromjecach, kiž bě ze sobudźěłaćerjom hrabje von Zinzendorfa, załožerja Ochranowskeje bratrowskeje wosady. Tež Šěrach sam steješe pietizmej blisko.
ŽórłoWobdźěłać
- Měrko Šołta: Šěrach, Křesćan Bohuchwał. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 541
ces_Latn szl_Latn szl_Latn szl_Latn szl_Latn szl_Latn szl_Latn